今日我想同你哋講有關創作自信嘅嘢
由我三年班開始講起
嗰時我喺俄亥俄州巴伯頓嘅
奧克戴爾學校返學
我記得有一日
我最好嘅朋友布萊恩喺度整緊一個模型
佢用黏土整緊隻馬
平時老師擺啲黏土喺鋅盆下面
唔知幾時，有個坐喺佢隔離嘅女仔
一路睇佢做緊咩嘢
埃過去，同佢講︰
「嗰堆嘢都唔似馬嘅，真係差嘞」
布萊恩縮埋膀頭
將黏土馬搓埋一舊，揼咗落垃圾桶度
從此我再無見過布萊恩做類似嘅模型
但我想問佢呢種事係唔係幾常發生
每次我同我班學生講布萊恩嘅故仔
好多學生好似都想落堂之後留低
同我講返佢哋類似嘅經驗
講老師點樣貶低佢哋
或者某個同學對佢特別唔友善
而有啲學生甚至因為咁
而之後唔再認為自己有創意
我發現喺童年時否定自己有創意
到大個只會令呢種諗法更加根深柢固
我哋見過好多呢類嘅例子
當我哋有個工作坊
或者客人同我哋一齊做某個項目
我哋總會去到一個地步
就係迷失或者遇到少見嘅情況
最後嗰啲高層就會攞部黑莓手機出嚟
話要打好重要嘅電話
然後走咗
佢哋感到唔自在
當我哋追問佢哋發生咗咩事
佢哋講埋曬啲「我唔係創意型人」嘅嘢
但係我哋知道，佢哋講嘅唔係真嘅
如果佢哋堅持落去，堅持成個過程
最終佢哋會做到大嘢出嚟
同埋佢哋會驚訝佢哋自己
同埋團隊可以幾咁有創意
所以我一直研究緊呢種怕被人審嘅恐懼
即係你唔做嘢係因為驚被人審
你怕因為講唔出
「正確創意嘅嘢」而被審
當我見過心理學家阿爾波特．班杜拉
我有一個大突破
我唔知你識唔識阿爾波特．班杜拉
但係你去睇下維基百科
維基百科話，佢係歷史上
第四個最重要嘅心理學家
好似弗洛伊德、史金納、某學者
同埋班都那咁重要
班都那今年 86 歲仍然喺史丹福工作
佢真係好得意
由於佢長時間研究恐懼症
而我對呢個題目好有興趣
所以我走去揾佢
佢發展咗呢種方法
可以喺好短時間入面醫好病人
喺四個鐘頭入面
佢醫好恐懼症嘅比率相當之高
我同佢講到蛇
但我唔知點解我哋會講蛇
我哋講到蛇同怕蛇嘅恐懼症
同佢真係好好傾
傾嘅內容都非常之有趣
佢同我講，佢曾經召募過參加者
然後同佢哋講︰「你知嘛，
隔離房有條蛇喺度，
而家我哋準備入去。」
佢話，大多數嘅受訪者回答
「千奇唔好。如果入面有條蛇喺度，
我肯定唔會入去㗎。」
但係班都那有一個百發百中嘅方法
可以一步一步帶啲參加者
去到呢塊單向透明鏡
望入去有條蛇嘅嗰間房
等佢哋覺得自在啲
然後經過一連串嘅步驟
佢帶啲人企喺門口，打開度門
畀佢哋望入去房入面
令佢哋感覺自在啲
之後佢仲一步一步做咗好多微小嘅嘢
最後佢哋入咗間房
帶住一隻好似焊接工用嘅皮手套摸條蛇
當佢哋摸條蛇嗰時，一切正常
佢哋嘅恐懼症冇咗
所有嘢都解決晒
呢班人以前成日都驚蛇
依家就講「睇下條蛇幾靚」
佢哋仲擺條蛇响膝頭度
班都那叫呢個過程做「引導式精熟」
我鍾意呢個術語
呢班經歷咗個過程同埋摸過條蛇嘅人
往後對生活中其他嘅嘢都少咗焦慮
佢哋更加努力、更加堅持
而且面對失敗時更加有韌性
佢哋得到「新嘅自信」
班都那叫呢種自信做自我效能
嗰種感覺係，你能夠改變世界
同埋你可以達到嗰啲定咗嘅目標
同班都那見面，真係舒暢
因為我知道呢個出名嘅科學家
用文獻記低同埋用科學方法證明咗
一件我哋三十年嚟見到嘅嘢
就係我哋可以通過一系列步驟
好似係一連串小小嘅創舉
令嗰啲一路覺得自己唔夠創意嘅人
睇住自己可以有幾咁創意
所以呢個轉變真係勁
我哋喺史丹福大學設計學院
成日都見到唔同學科嘅人
佢哋覺得自己剩係得分析能力
於是佢哋嚟參加我哋成個訓練
完成之後，佢哋建立咗信心
依家佢哋會諗
佢哋唔同咗
每次佢哋諗自己係有創意嘅人嘅時候
佢哋都會好開心
所以我諗我今日做嘅其中一樣嘢
就係帶你哋體驗下呢個轉變嘅歷程
對我嚟講，個歷程好似 Doug Dietz 一樣
Doug Dietz 係一個科技人員
佢設計大型醫學影像設備
佢喺通用電汽返工，佢嘅事業無可限量
但係有一次，佢經歷過一刹那嘅危機
當佢喺醫院睇住佢設計嘅
磁力共振掃描機運作
佢遇見一個年輕家庭
當中有個細路女
個細路女好驚、喺度喊
當 Doug Dietz 發現
原來呢間醫院近八成兒科病人
喺用佢設計嘅磁力共振掃描機之前
都要食咗鎮靜劑先
佢覺得好失望
因為一路而嚟
佢都為佢所做啲嘢感到自豪
佢以為佢一直用緊呢部機拯救生命
但當佢見到部磁力共振掃描機
嚇親啲小朋友
佢深受打擊
嗰陣時，佢喺史丹福設計學院返學
佢學緊我哋關於設計思考、同情心
同迭代原形嘅方法
佢想用呢啲新知識去做一啲非凡嘅嘢
於是佢重新設計成個掃描過程
呢個就係佢用嘅新方法
佢將成個掃描程序
變成細路嘅探險旅程
佢畫啲公仔喺幅牆同埋喺部掃描機度
佢叫識得氹細路嘅人
例如兒童博物館嘅工作人員
去訓練操作員
依家啲細路嚟到好似一個遊樂場咁
職員會將噪音同埋機器包裝成一個故事
所以當啲細路嚟到，佢哋會同佢哋講
「你一陣入去嗰隻海盜船度，
但係要好靜，唔好郁，
因為我哋唔想海盜揾到你。」
個效果超好
由八成細路需要食鎮靜劑
到而家只有一成細路要食鎮靜劑
醫院同通用電氣都好高興
因為唔使每次都叫埋麻醉師嚟
而且日日又可以同多啲細路檢查
所以出嚟嘅效果好好
但係 Doug Dietz 關心嘅係質量嘅結果
於是佢陪其中一個媽媽
等佢個細路女掃描完出嚟
當細路女出嚟嘅時候
細路女走去媽媽度，問媽媽
「媽咪，我哋聽日可唔可以再嚟過呀？」
（笑聲）
Doug Dietz 講過好多次
佢嘅個人轉變
同埋之後嘅突破性設計
每次佢講呢個細路女嘅故仔
佢都眼濕濕
Doug Dietz 嘅故事喺醫院發生
我對醫院都咯知一二
幾年前，我條頸側邊有塊腫肉
嗰時輪到我去做磁力共振掃描
嚿腫肉係腫瘤，係好惡嗰種
有人同我講，我嘅生存率剩得四成
所以當你着著件睡衣
坐喺其他病人嘅身邊
見到個個都面黃肌瘦
而你喺度等緊電療
你會諗好多嘢
你哋經常諗嘅係，我會唔會生存落去？
而我諗得最多嘅係
我個女無咗我會點？
但係你哋會諗下其他嘅嘢
我諗咗好多嘢，譬如︰
我嚟呢個世界係做咩嘢㗎
我有咩使命；我應該做啲咩嘢…
我好幸運，因為我有好多選擇
我做過醫療保健界
做過幼兒園到中六嘅教育
仲有發展中國家嘅工作
所以我有好多項目可以做
但係呢一刻
我決定要專注做我最想做嘅嘢
就係盡量幫最多嘅人
令佢地重拾失去咗嘅創作自信
如果我有命生存落去
呢樣就係我想做嘅嘢
我依然生存，正如你所見
（笑聲）
（掌聲）
我真係相信
當人重拾呢份自信心
即係我哋成日喺史丹福設計學院
同 IDEO 見到嘅自信心
佢哋就會認真開始做
一啲佢哋生命中重要嘅嘢
我哋見到啲人唔再做舊嘅嘢
開始新嘅嘢
並且有更加有趣、更加多嘅諗法
從而可以揀比較好嘅諗法
做更加好嘅決定
我知道喺 TED，你係想做嘢改變世界
每個人都有啲嘢想改變世界
對我來講，呢樣嘢係幫人重拾創作自信
我希望你哋可以成為有諗頭嘅人
同我一齊令呢樣嘢發生
如果你哋令呢個世界
唔再分為有創意同無創意
令人相信創意變成係天賦嘅
咁世界就美妙嘞
讓所有人嘅意念都可以隨意飛揚
真正實現班都那講嗰種自我效能
令每個人都能夠做到訂下嘅目標
並且做到創作自信
所以，去摸下條蛇啦！
多謝
（掌聲）